Okresná prokuratúra Piešťany 
Vážska 28, 921 01 Piešťany

Sp. zn. : 2 Pv 174/12/2204	Piešťany, 30.1.2013
EEČ : 2-18-25-2013

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Piešťany
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodenou:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Peňažná suma určená na všeobecne prospešné účely: 200,00 € 
b.	Konkrétny adresát peňažnej sumy určenej na všeobecne prospešné účely: SXXXXX, IČO: XXXXX, 
c.	Suma odovzdaná štátu na peňažnú pomoc obetiam trestnej činnosti: 100,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Odd. výkonu služby DI OR PZ Trnava pod spisovou značkou ORP-169/DI-TT-2012.
dňa 26.09.2012 vyhlásil, že spáchal skutok spočívajúci v tom, že dňa 30.03.2012 v čase o 05.30 hod. v meste Piešťany po ulici Vrbovská cesta  smerom do mesta Vrbové viedol ako vodič osobné motorové vozidlo zn. Citroen ZX, e.č.: XXXXX, kde sa plne nevenoval vedeniu motorového vozidla a nesledoval situáciu v cestnej premávke a pri autobusovej zástavke prednou časťou vozidla narazil do chodkyne XXXXX, ktorá v tom čase prechádzala cez priechod pre chodcov z ľavej strany na pravú strane z pohľadu vodiča, v dôsledku čoho táto spadla na asfaltovú cestu, čím uvedeným konaním spôsobil XXXXX zranenia ako tržnú ranu zátylku vlasatej časti hlavy o dĺžke asi 5 cm a zlomeniu oboch kostí pravého predkolenia s posunom úlomkov, ktoré si vyžiadali hospitalizáciu, lekárske ošetrenie a liečenie v celkovej dĺžke najmenej 60 (šesťdesiat) dní, pričom svojim konaním porušil ustanovenia  § 4 ods. 1 písm. c), písm. f), § 137 ods. 2 písm. c) zákona č. 8/2009 Z.z. o cestnej premávke v znení neskorších predpisov. 

Odôvodnenie: 
Dňa 25.04.2012 vydal poverený príslušník Okresného dopravného inšpektorátu, Okresného riaditeľstva PZ v Trnave, uznesenie ČVS: ORP-169/DI-TT-2012, ktorým podľa § 199 ods. 1 Trestného poriadku začal trestné stíhanie pre prečin ublíženia na zdraví podľa § 158 Trestného zákona a následne vyšetrovateľ Odboru kriminálnej polície, Okresného riaditeľstva PZ v Trnave uznesením ČVS: ORP-1277/2-OVK-TT-2012 zo dňa 13.09.2012 podľa § 206 ods. 1 Trestného poriadku vzniesol obvinenie XXXXX, nar. XXXXX, pre prečin ublíženia na zdraví podľa § 157 ods. 1, ods. 2 písm. a) Trestného zákona s poukazom na § 138 písm. h) Trestného zákona, na tom skutkovom základe ako je to uvedené vo výrokovej časti predmetného uznesenia. 

	Podľa § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	Preskúmaním príslušného na vec vzťahujúceho sa spisového materiálu som zistil, že obvinený XXXXX svojím konaním naplnil všetky zákonné znaky skutkovej podstaty prečinu ublíženia na zdraví podľa § 157 ods. 1, ods. 2 písm. a) Trestného zákona s poukazom na § 138 písm. h) Trestného zákona (závažnejším spôsobom konania), pričom v danom prípade ide o prečin, za ktorý Trestný zákon ustanovuje trest odňatia slobody na 1 (jeden) rok až 5 (päť) rokov. Horná hranica trestnej sadzby trestu odňatia slobody pre uvedený prečin teda neprevyšuje hornú hranicu trestu odňatia slobody uvedenú v ustanovení § 220 ods. 1 Trestného poriadku. 

	Obvinený XXXXX pri svojom výsluchu pred vyšetrovateľom PZ, ako aj pri vykonaní mediácie pred mediačným a probačným úradníkom Okresného súdu Piešťany slobodne, vážne a určito vyhlásil, že spáchal skutok, pre ktorý je trestne stíhaný a svoje protiprávne konanie oľutoval.   

Obvinený XXXXX a poškodená XXXXX súhlasili s postupom podľa § 220 Trestného poriadku. 

Poškodená XXXXX si v priebehu prípravného konania uplatnila nárok na náhradu škody vo výške 6.152,- €, čo predstavuje výšku bolestného určeného na základe znaleckého posudku. Rovnako žiada náhradu škody vo výške rozdielu jej mzdy, ktorú poberala pred dopravnou nehodou a dávkou, ktorú dostávala počas jej práceneschopnosti.

Dňa 02.04.2012 obvinený XXXXX urobil iné opatrenie na náhradu škody, keď si splnil povinnosť vyplývajúcu mu zo zákona č. 381/2001 Z.z. o povinnom zmluvnom poistení zodpovednosti za škodu spôsobenú prevádzkou motorového vozidla v znení neskorších predpisov. Poisťovateľovi písomne ohlásil vznik uvedenej škodovej udalosti v zákonom stanovenej lehote, čo potvrdila spoločnosť Komunálna poisťovňa, a.s. vo svojej písomnej správe zo dňa 24.09.2012, s ktorou má obvinený XXXXX uzatvorené povinné zmluvné poistenie  za škodu spôsobenú prevádzkou motorového vozidla (číslo poistenej zmluvy 6807244847).

	Obvinený XXXXX na jednej strane a poškodená XXXXX na strane druhej uzavreli dňa 11.01.2013 pred probačným a mediačným úradníkom Okresného súdu Piešťany dohodu o zmieri č. 2M/9/2012.
 
	Zároveň dňa 08.01.2013 obvinený XXXXX zložil priamo na účet Krajskej prokuratúry v Trnave peňažnú sumu vo výške 200,- € určenú na všeobecne prospešné účely, a to 50% z uvedenej sumy určil na pomoc obetiam trestnej činnosti a 50% zo sumy určil občianskemu združeniu s názvom XXXXX IČO: XXXXX, so sídlom XXXXX, číslo účtu: XXXXX vedený v spoločnosti Tatra banka, a.s., pobočka Banská Bystrica. Peňažná suma vo výške 200,- € je primeraná závažnosti spáchaného prečinu.

Poškodená XXXXX pri vykonaní mediácie pred mediačným a probačným úradníkom Okresného súdu Piešťany dňa 11.01.2013 vyhlásila, že so schválením zmieru a zastavením trestného stíhania proti obvinenému súhlasí, nakoľko príslušná poisťovňa sa bude zaoberať náhradou za bolestné ako aj náhradou ušlej mzdy. Zároveň vyhlásila, že od obvineného si nebude nárokovať žiadnu inú náhradu škody v súvislosti s predmetnou trestnou vecou. 

Vzhľadom na povahu a závažnosť spáchaného prečinu, na mieru, akou bol prečinom dotknutý verejný záujem, na osobu obvineného, jeho osobné a majetkové pomery som dospel k záveru, že rozhodnutie o schválení zmieru a o zastavení trestného stíhania je dostačujúce. 

Podľa § 215 ods. 1 písm. g) Trestného poriadku prokurátor zastaví trestné stíhanie, ak sa schváli zmier medzi obvineným a poškodeným.

Podľa § 215 ods. 6 Trestného poriadku obvinený a poškodený môžu proti uzneseniu o zastavení trestného stíhania okrem odseku 1 písm. f) a obvinený aj odseku 3 podať sťažnosť, ktorá má odkladný účinok.

Vzhľadom na vyššie uvedené skutočnosti som rozhodol tak, ako je to uvedené vo výrokovej časti tohto uznesenia.
Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Peter Mikuláš
prokurátor